Matovič, Igor, poslanec NR SR (2019-09-25):
Kolegovia, kolegyne, tí, čo tu nechcete byť, však v kľude, by som bol rád, aby ste sa vyparili, lebo chcel by som sa rozprávať s tými, ktorí túto tému považujú za vážnu. Predkladáme návrh ústavného zákona, ktorý je de facto pokračovaním toho, čo sme prerokovávali približne pred dvomi rokmi, keď sme rušili amnestie bývalého prezidenta Kováča voči svojmu synovi v kauze Technopol. Vtedy, keď predbiehali rokovania, tak vtedajší podpredseda – a, bohužiaľ, aj dnešný podpredseda naďalej – pán Glváč veľmi intenzívne bojoval za to, že nesmú sa, nesmie sa zrušenie amnestií dotýkať Mariana Kočnera. Robil to zrejme preto, lebo sú dlhoročnými priateľmi, spoločne chodili na dovolenky, na jachtu, do Chorvátska a mali určite spolu aj rôzne biznisy, ale v tom čase bol Marian Kočner chránencom strany SMER, chránencom polície, prokuratúry, súdov, mal svoju ženu na najvyššom poschodí ministerstva spravodlivosti, hovorím o Monike Jankovskej... A dobre, bola taká situácia. Lenže rozdiel medzi tými, za tie dva roky nastal dosť dramatický posun a myslím si, že aj samotnej strane SMER v prístupe voči Marianovi Kočnerovi. Keď dovtedy to bol známy človek, s ktorým si tyká Robert Fico, Robert Kaliňák, Martin Glváč s ním chodí na dovolenky, na jachtu do Chorvátska a ďalší ľudia s ním udržujete veľmi dobré vzťahy, tak medzičasom sa udialo niečo, a čo by mohlo zobudiť aj svedomie medzi politikmi strany SMER, SNS, Most – Híd, ktorí vtedy nepodporili zrušenie amnestií voči všetkým ľuďom, ktorí boli namočení v kauze Technopol. Udialo sa to, čo zrejme nemusím príliš doširoka vysvetľovať, ale je tu vražda dvoch mladých ľudí Jána Kuciaka a jeho snúbenice a zároveň Marian Kočner je podozrivý z toho, že si objednal vraždu špeciálneho prokurátora Maroša Žilinku za 70-tisíc eur, že si objednal vraždu jeho manželky za bonus pre vraha 10-tisíc eur, že si objednal vraždu jeho detí za každé takisto za odmenu pre vraha po 10-tisíc eur, že si objednal vraždu Petra Šufliarskeho ako prokurátora z Generálnej prokuratúry, ktorý už mu prestal ísť po ruke, ktorý už prestal s ním intenzívne komunikovať, ako sme sa medzičasom dozvedeli, a že si objednal vraždu nášho bývalého kolegu Daniela Lipšica. Za tejto situácie, kedy sa v každom jednom vystúpení poslanca za SMER dozvedáme, ako vlastne oni s Kočnerom v živote nič nemali, ako vlastne tí, ktorí sa s ním čo i len stretli z opozície, sú Kočnerove stádo, ale v SMER-e sú všetci vlastne čistí jak ľalie, hoci dlhé roky vytvárali systém, aby tento netvor mohol mať na konci pocit, že môže rozhodovať o živote novinára, ktorý si čo i len trúfol písať o jeho podvodoch, tak za tejto situácie predpokladám, že by sme mohli zadosťučiniť spravodlivosti a zrušiť komplet všetky amnestie, ktoré boli vydané v súvislosti s kauzou Technopol bývalým prezidentom Michalom Kováčom. Niektorí z vás, a hlavne, myslím, že pán Kresák argumentoval pred tými dvomi rokmi tým, že mali by sme zrušiť amnestiu len teda vo výnimočnom prípade, a výnimočný prípad videl tam, že keďže tam je vlastne prezident a jeho syn a keď prezident ruš..., vlastne prijal amnestiu alebo vydal amnestiu, alebo dal amnestiu svojmu synovi, je to výnimočný prípad hodný zreteľa, a preto by sme mali prelomiť vlastne nejaké unikátne právo prezidenta na vydanie amnestie, de facto omilostenie svojho syna alebo ochránenie ho pred trestným stíhaním. My sa však domnievame a myslím si, že je to opodstatnená domnienka, že Michal Kováč starší, nech mu je Boh milosrdný, vydal všetkým zainteresovaným v kauze Technopol milosť preto, lebo v tej kauze bol namočený jeho syn. Čiže keď chcel vydať milosť, nemohol k tomu pristupovať selektívne a povedať, že vydávam amnestiu len svojmu synovi v tejto kauze a všetci ostatní nech sú stíhaní, ale dal amnestiu preto, lebo vedel, že keď chce, aby sa to dotklo jeho syna, musel tú amnestiu dať všetkým, ktorí boli namočení v tej kauze. Pardon, teda udeliť milosť všetkým, ktorí boli namočení v tej kauze. Preto si myslíme, že všetky tieto milosti boli udelené nie v súlade so spravodlivosťou a nie v súlade s dobrou vôľou, ale boli udelené možno, keďže už medzičasom vieme o skutkoch Mariana Kočnera, aj v samotnom SMER-e už vedia dnes, že nie je správne a populárne sa priznávať k jeho osobe, že boli udelené možno aj práve kvôli tomu, že Marian Kočner už vtedy vydieral a používal svoje praktiky, o ktorých sa dozvedáme dnes postupne či už z Threemy, alebo teda tej komunikačnej platformy, cez ktorú komunikoval, alebo teda z iných svedectiev ľudí blízkych jemu, napríklad o svedectvách jeho poskoka Petra Tótha a podobne. Čiže nie je vylúčené, že Marian Kočner už vtedy vydieral prezidenta, vydieral ho možno tým, že v prípade, ak neudelí milosť všetkým zainteresovaným v tejto kauze, bude svedčiť alebo utopí jeho syna, čokoľvek. Jednoducho tento človek bol možný čohokoľvek. Ale nemusíme stavať naše rozhodnutie na domnienkach, stačí ho postaviť na zdravom úsudku alebo na zdravom rozume. Ešte raz, Michal Kováč mladší by nemohol udeliť selektívnu milosť len svojmu synovi v prípade kauzy Technopol, lebo asi zrejme by sa vtedy aj demokrati vzbúrili a povedali by, že toto niečím zaváňa, a keď chcel udeliť milosť svojmu synovi, musel udeliť všetkým ľuďom, ktorí boli zainteresovaní alebo namočení v kauze Technopol. Preto predkladáme tento návrh zákona, aby sme vrátili spravodlivosť tam, kam patrí. Aby sme vrátili loptičku spravodlivosti na ihrisko spravodlivosti a aby opäť mohli konať orgány činné v trestnom konaní bez ohľadu na milosti udelené prezidentom Michalom Kováčom. Nejde o nič iné, len o nadstavenie zrkadla si nám samým, možno aj poslancom SMER-u, aby sme si teda skonfrontovali tým, že či platí to, čo hovoríte v médiách, že vy s Kočnerom nič, a už ruky od neho preč. Ak ho nechránite, podporíte náš návrh zákona.